అతిదాహం నివారణకు చిట్కా - Tip for overcrowding
Channel: TELUGU BOOKS
Date: 2017-10-22

అతిదాహం నివారణకు చిట్కా 
Tip for overcrowding
https://youtu.be/z_YyR_83Lbg
#overcrowding
#ayurveda
#అతిదాహం

వేసవి దాహం తీరేదెలా?
వేసవికాలంలో శీతల పానీయాలెన్ని తాగినా అసలు దాహం తీరినట్లే అనిపించదు. అదే సంప్రదాయసిద్ధంగా వస్తోన్న చల్లని ఆరోగ్యకరమైన పానీయాలను తాగితే... ఏమి హాయిలే హలా... అనిపించకుండా ఉండదు మరి..!
#రాగి_అంబలి
 కావలసినవి 
రాగిపిండి: 2 టేబుల్‌స్పూన్లు, మంచినీళ్లు: పావులీటరు, మజ్జిగ: కప్పు, ఉప్పు: తగినంత, కొత్తిమీర తురుము: టేబుల్‌స్పూను, వెల్లుల్లి: 4 రెబ్బలు, ఉల్లిపాయ: ఒకటి, జీలకర్ర పొడి: టీస్పూను 
తయారుచేసే విధానం 
* రాగిపిండిలో కాసిని చల్లనినీళ్లు పోసి ఉండలు కట్టకుండా కలపాలి. 
* ఇప్పుడు స్టవ్‌మీద నీళ్లు పెట్టి మరిగిన తరవాత నీళ్లలో కలిపిన రాగిపిండిని అందులో వేసి తిప్పుతూ ఉడికించాలి. అది బాగా ఉడికింది అనుకున్నాక ఉప్పు, చిదిమిన వెల్లుల్లి రెబ్బలు, జీలకర్ర పొడి వేసి దించాలి. ఇది పూర్తిగా చల్లారాక కాసేపు ఫ్రిజ్‌లో పెట్టి తీయాలి. తరవాత మజ్జిగ పోసి కలిపి కొత్తిమీర తురుము, సన్నగా తరిగిన ఉల్లిముక్కలు వేసి అందిస్తే సరి.
#చింతపండు_నీళ్లు
కావలసినవి 
చింతపండు గుజ్జు: 4 టేబుల్‌స్పూన్లు, బ్లాక్‌సాల్ట్‌: ఒకటిన్నర టీస్పూన్లు, మిరియాలపొడి: ముప్పావుటీస్పూను, యాలకులపొడి: ముప్పావుటీస్పూను, జీలకర్ర పొడి: టీస్పూను, వాముపొడి: 3 టీస్పూన్లు, బెల్లం తురుము లేదా పంచదార: 6 టేబుల్‌స్పూన్లు, ఉప్పు: రుచికి సరిపడా, పుదీనా ఆకులు: పది 
తయారుచేసే విధానం 
* జీలకర్ర, వాము వేయించి మెత్తని పొడిలా చేయాలి. 
* పంచదార కూడా మెత్తని పొడిలా చేయాలి. 
* చింతపండు గుజ్జులో సుమారు ఐదు గ్లాసుల చల్లని నీళ్లు పోసి కలపాలి. తరవాత బ్లాక్‌సాల్ట్‌, మిరియాలపొడి, యాలకులపొడి, జీలకర్రపొడి, వాము పొడి, పంచదార, ఉప్పు అన్నీ వేసి బాగా కలిపి పుదీనా ఆకులు వేసి చల్లచల్లగా అందించాలి.
తాటిముంజల రసం
 కావలసినవి: 
తాటిముంజలు: 5, పాలు: 2 కప్పులు, పంచదార: 2 టేబుల్‌స్పూన్లు 
తయారుచేసే విధానం 
* ముంజల పై తొక్కు తీసి వాటిని మెత్తని గుజ్జులా చేయాలి. పాలు మరిగించి అందులో పంచదార వేసి చల్లారనివ్వాలి. తరవాత ముంజల గుజ్జు వేసి ఫ్రిజ్‌లో పెట్టి అందించాలి.
జల్‌జీరా
కావలసినవి 
మంచినీళ్లు: లీటరు, వేయించిన జీలకర్ర పొడి: రెండున్నర టీస్పూన్లు, సోంపు పొడి: టీస్పూను, చింతపండుగుజ్జు: 2 టేబుల్‌స్పూన్లు, నిమ్మరసం: 2 టీస్పూన్లు, శొంఠిపొడి: 2 టీస్పూన్లు, పుదీనా కట్టలు(చిన్నవి): రెండు, మిరియాలపొడి: అరటీస్పూను, పంచదార లేదా తేనె: రుచికి సరిపడా, చాట్‌మసాలా: టీస్పూను, బ్లాక్‌సాల్ట్‌: టీస్పూను 
తయారుచేసే విధానం 
* పుదీనా ఆకులు మిక్సీలో వేసి మెత్తగా రుబ్బాలి. అందులోనే చింతపండుగుజ్జు, మిగిలిన పొడులన్నీ వేసి కలపాలి. తరవాత నీళ్లు పోసి కలిపి వడగట్టి ఫ్రిజ్‌లో పెట్టుకోవాలి. అందించేముందు తేనె లేదా పంచదార వేసి పుదీనా ఆకులూ నిమ్మముక్కల్నీ అలంకరించి అందించాలి. చింతపండుకు బదులు రెండు టేబుల్‌స్పూన్ల నిమ్మరసం కూడా కలుపుకోవచ్చు.
మసాలా మజ్జిగ
కావలసినవి 
పెరుగు: 2 కప్పులు, జీలకర్ర పొడి: టీస్పూను, అల్లం-పచ్చిమిర్చి ముద్ద: అరటీస్పూను, బ్లాక్‌సాల్ట్‌: అరటీస్పూను, జీలకర్ర: పావుటీస్పూను, కొత్తిమీర తురుము: 2 టేబుల్‌స్పూన్లు, కరివేపాకు తురుము, నెయ్యి: అరటీస్పూను 
తయారుచేసే విధానం 
* పెరుగులో జీలకర్రపొడి, అల్లం-పచ్చిమిర్చి తురుము, బ్లాక్‌సాల్ట్‌, ఉప్పు వేసి బాగా గిలకొట్టాలి. తరవాత నాలుగు గ్లాసుల చల్లని నీళ్లు పోసి మళ్లీ గిలకొట్టాలి. జీలకర్రను నేతిలో వేయించి మజ్జిగలో కలపాలి. తరవాత కొత్తిమీర తురుము, కరివేపాకు తురుము వేసి కలిపి అందిస్తే సరి.
మామిడి రసం
 కావలసినవి 
పచ్చిమామిడికాయలు: మూడు, పంచదార: కప్పు, జీలకర్రపొడి: టేబుల్‌స్పూను, బ్లాక్‌సాల్ట్‌: రుచికి సరిపడా, మంచినీళ్లు: పావులీటరు, పుదీనా ఆకులు: టేబుల్‌స్పూను, ఐస్‌క్యూబ్స్‌: తగినన్ని 
తయారుచేసే విధానం 
* మామిడికాయల్లో తగినన్ని నీళ్లు పోసి ఉడికించాలి. తరవాత మరో పది నిమిషాలు సిమ్‌లో ఉంచాలి. చల్లారాక మామిడికాయల తొక్కు తీసి, గుజ్జు తీసి దాన్ని మిక్సీలో వేసి మెత్తగా చేయాలి. ఇప్పుడు ఇందులో పంచదార వేసి అది కరిగేవరకూ స్టవ్‌మీద ఉంచి దించాలి. తరవాత జీలకర్ర పొడి, బ్లాక్‌సాల్ట్‌, ఉప్పు, వేసి చల్లారనివ్వాలి. ఇప్పుడు ఈ మిశ్రమాన్ని రెండు టేబుల్‌స్పూన్ల చొప్పున గ్లాసుల్లో వేసి చల్లని నీళ్లు పోసి అందించాలి. చివరగా సన్నగా తరిగిన పుదీనా తురుము కూడా జోడిస్తే సరి.